**AZ ÚJ JERUZSÁLEM KATOLIKUS KÖZÖSSÉG PLÉBÁNIAI MISSZIÓKAT SEGÍTŐ PROGRAMJAI**

Közösségünk alapvető célja, hogy missziós tapasztalatainkkal és módszereinkkel segítsük a plébániák evangelizációs munkáját. Több mint két évtizedes tapasztalatunk alapján, amelyeket Magyar­országon és a határon túli magyarok között szereztünk, számos módszert és programot dolgoztunk ki ebből a célból. Szeretettel ajánlunk néhányat ezek közül:

1. **„Hirdessétek az Evangéliumot!” – missziós felkészítő program**: A Budapesti Városmisszióra készült felkészítő anyag alapján a plébániaközösség számára átadjuk az új evangelizáció alapvető vízióját, a sikeres és folyamatos plébániai misszió elméletét és gyakorlatát tartalmazó ismereteket. Mindezt egy lelki hétvége keretében, vagy 3-5 hét közben tartott esti képzési alkalom során is megtehetjük.
2. **Utcai evangelizáció:** Néhány felkészítő találkozás után, amelyet a helyi missziós csapatnak tartunk, a plébánia területére eső valamely forgalmas ponton missziós délutánt rendezünk. A zene, a tanúságtétel és az üzenet kreatív megjelenítése mellett (pl. pantomim) elmélyültebb beszélgetésekre is lehetőséget nyújtó „Meghallgatlak”–sátrat is működtetünk. Az utcai evangelizáció nagyon alkalmas más missziós programok propagálására is.
3. **Evangelizációs est:** A keresztény hit alapvető üzenetének meghirdetése dicsőítő zenével, tanúságtételekkel, megszólító erejű prédikációval, személyes imaszol­gálattal, gyónási lehetőséggel. Tartható templomban, vagy olyan szekuláris helyszínen, ahová a nem hívők szívesen eljönnek.
4. **Missziós koncert:** Hasonló jellegű, mint az előbb ismertetett „Evangelizációs est”, de a középpontban még inkább a színvonalas dicsőítő zene áll, amelyet a műfaj egyik legjobbja, Csiszér László szolgáltat.
5. **Iskolamisszió:** Általános iskolák felső tagozatosai és középiskolások számára szervezett zenés tanúságtételek, fiatal tanúságtevők szolgálatával.A téma, amelyen keresztül meghirdetjük az evangéliumot, lehet egy drogellenes program, vagy a házasság előtti szexuális tisztaság kérdésköre. Sokszor foglalkoztunk a hittanosok szüleivel is, főként „bérmálkozás előtti szülői értekezlet” formájában. Lelki napok tartását vállaljuk tanárok számára is.
6. **Gyógyító szentségimádás:** Missziós este a templomban, középpontban a betegekért végzett imádsággal, amely az Oltáriszentséggel végzett személyes áldás során zajlik. Párhuzamosan gyónás, lelki beszélgetések zajlanak.
7. **Felkészítés Alpha kurzus és Fülöp kurzus tartásához:** A plébániákon világszerte megtartható missziós kurzusok metodológiáját 3X45 perc alatt átadjuk, és később a kurzusok lebonyolításához is segítséget nyújtunk.
8. **Cigánymisszió:** Közösségünk része egy nagy létszámú roma csoport is, amelyek tagjai roma dicsőítéssel és tanúságtételekkel szívesen szolgálnak más cigányok felé, megbeszélés szerint, szerte az országban.

Elérhetőség:

Kunszabó Zoltán állandó diakónus

1182 Budapest, Fogoly u. 7/C

­­+36 30 657 94 91, njc.hungary@gmail.com